ועדת הכלכלה, כנסת 23, פרוטוקול מספר 1, 2020-06-01 10:50

איתן גינזבורג: אני מתכבד לפתוח את ישיבת ועדת הכלכלה של הכנסת, ברשות יושב-ראש הכנסת ומזכירת הכנסת.

איתן גינזבורג: בהתאם להוראות סעיף 106(א)(1) לתקנון הכנסת, הוועדה תבחר יושב-ראש מבין החבריה, לפי המלצת ועדת הכנסת.

איתן גינזבורג: והוועדה – כך היה לה קשה, אבל ברגע שהעלו את השם היה מאוד מאוד קל – המליצה לבחור בחבר הכנסת יעקב מרגי לכהן כיושב-ראש הוועדה.

איתן גינזבורג: האמת שאני נחשפתי אליך בכנסת הזאת בצורה טיפה יותר עמוקה ואישית, ואני חייב לומר שגיליתי אדם שהוא מענטש, שהוא אדם.

איתן גינזבורג: אין מענטש במרוקאית – לימדת אותי – אבל בכל זאת, מהמקום שבו אני - - -

יעקב מרגי: כי לומר מרוקאי, זה אוטומטית.

איתן גינזבורג: כן, מרוקאי זה כאילו מענטש.

איתן גינזבורג: אז באמת גילינו פה אדם שכולו לב, עם שכל ישר ושכל טוב שמכבד את הבריות.

איתן גינזבורג: אני חושב שהבחירה בך לתפקיד יושב-ראש הוועדה תהיה ברכה לכנסת ובכלל לכלכלת ישראל.

איתן גינזבורג: הוועדה הזאת אחראית על הרבה מאוד משרדים.

איתן גינזבורג: יש לכם פה מה שנקרא וואחד עבודה.

איתן גינזבורג: אז אני בטוח שאתה כאחד מחברי הכנסת הוותיקים והמנוסים של הבית, תוכל לעשות עבודה פה בצורה טובה.

איתן גינזבורג: אז אני ברשותכם, מעלה להצבעה את בחירתו של חבר הכנסת יעקב מרגי ליושב-ראש הוועדה.

איתן גינזבורג: מי בעד?

איתן גינזבורג: ירים את ידו.

יעקב מרגי: אני יכול להצביע?

איתן גינזבורג: אתה יכול להצביע, כן.

לאה ורון: פה-אחד.

לאה ורון: כן.

לאה ורון: כן, אדוני יכול להצביע.

לאה ורון: אושר.

איתן גינזבורג: פה-אחד.

איתן גינזבורג: אם כך, אני מכריז על כך שאתה נבחרת כיושב-ראש ועדת הכלכלה של הכנסת.

איתן גינזבורג: בבקשה, אדוני, תפוס את מקומך.

אנטאנס שחאדה: מברוק.

איתן גינזבורג: ולפני שניתן לך לנהל, אדוני, נאפשר ליושב-ראש הכנסת זה – וכבר אני בשמו אגיד ואתנצל שאנחנו אחר כך צריכים למנות עוד כמה יושבי-ראש.

איתן גינזבורג: אז אנחנו מתנצלים מראש על זה שנצטרך לעזוב.

יעקב מרגי: תודה.

יעקב מרגי: בבקשה, אדוני היושב-ראש.

יריב לוין: יעקב ידידי, קודם כול, ברכות גדולות.

יריב לוין: זו הזדמנות גם להגיד לך תודה רבה על השירות שלך כסגן יושב-ראש הכנסת שעשית, כפי שאיתן תיאר, גם בנועם הליכות וגם באמת, אם אפשר לומר איך היינו רוצים לראות חברי כנסת בבית הזה, אני חושב שאתה דוגמה ומופת, ואני משוכנע שהוועדה גם תיהנה מזה בכל יום שאתה עומד בראשה.

יריב לוין: אני חושב שאתה מקבל לידייך היום אתגר אמיתי.

יריב לוין: משקלה של הוועדה הזו הולך ועולה משנה לשנה ומקדנציה לקדנציה.

יריב לוין: הנושאים שהיא מקיפה הם נושאים בהיקפים עצומים, שהמשקל שלהם גם בהשפעה הכללית על המשק בכלל, אבל גם אפילו ברמה המספרית, בהיקפים, בכמות הנושאים, במספר החוקים שמגיעים לכאן – אני חושב שמדובר במשימה שמעבר לעבודה רגילה של חבר כנסת, היא גם אתגר ניהולי עצום.

יריב לוין: זה לא סוד שלא פעם נוצר פה פקק ותור, למרות שעובדים כאן קשה מבוקר עד ערב, בגלל ההיקף העצום.

יריב לוין: והעובדה שאתה כאדם באמת עתיר ניסיון וכמי שגם מכיר את הדברים גם מהעולם של הממשלה וגם מהעולם של הכנסת, מכל זווית אפשרית, אני חושב שהיכולת שלך לא רק לכוון את המהלכים באופן מהותי בשום שכל, אלא גם באמת לנהל את הוועדה בצורה כזאת שהיא תצליח לתת מענה לכל המכלול העצום הזה שנמצא תחת סמכותה.

יריב לוין: זה לא דבר מובן מאליו בכלל.

יריב לוין: אני חושב שזאת בשורה ענקית גם לשרים ולמשרדים שעובדים מול הוועדה הזאת, וגם כמובן לבניין הזה ולכלל אזרחי ישראל.

יריב לוין: אני רוצה לאחל לך הצלחה גדולה, ואני בטוח שהוועדה בהנהגתך תראה את השנים היפות ביותר והמשמעותיות ביותר שהיו לה.

יריב לוין: המון הצלחה.

יעקב מרגי: תודה, תודה.

יעקב מרגי: אני אנצל את הזמן שאתה נמצא איתנו לומר תודה ליושב-ראש הכנסת, ליושב-ראש ועדת הכנסת שנכנס בקדנציה הזו ישירות מלאכת המרכבה הזו.

יעקב מרגי: אני אומר בנימה אישית: ניסיון בכנסת צברתי; בממשלה היה לי; ואמרתי כיושב-ראש ועדת החינוך – כשנכנסת לתפקיד יושב-ראש ועדת החינוך, היו לי התלבטויות.

יעקב מרגי: בכל זאת, לא התחומים שעסקתי בהם.

יעקב מרגי: ובסוף הקדנציה הבנתי – אמרתי – קודם כול, הגעתי לתובנה שמשלל התפקידים הציבוריים שלי זה הרבה שנים – מאז שהשתחררתי מצה"ל אני בתפקידים ציבוריים – זה התפקיד, יושב-ראש ועדה.

יעקב מרגי: ואם חשבתי שהגעתי לוואו, אז להיות יושב-ראש ועדת הכלכלה אין ספק שזה אתגר כבד מאוד, במיוחד בתקופה הזו.

יעקב מרגי: ואני גאה בכך שאני הולך לקחת משימה: להחזיר את כבודה של הכנסת.

יעקב מרגי: מייד להיכנס ומייד לשמוע מה למשרדי הממשלה יש לומר ומה הם היו צריכים לעשות ולא עשו, ומה עוד.

יעקב מרגי: אנחנו נעזור להם.

יעקב מרגי: בכל אופן, אני יכול לומר את זה בצניעות: אם בוועדת החינוך הצלחנו לעזור למשרד לתפקד, אנחנו נעזור לשרים לתפקד, נניע אותם.

יעקב מרגי: מי שיהיה, יעשה את זה טוב – נפרגן לו.

יעקב מרגי: מי שלא יעשה את זה טוב – נדחף אותו מאחורה.

יעקב מרגי: כמו במעלה ההר במסעות, אנחנו נדחף אותם מאחורה.

קרן ברק: לא מפרגן.

יעקב מרגי: נפרגן אבל נדחף מאחורה.

יעקב מרגי: אני אומר לך, יריב, ברמה אישית: אתה, שקנאי למעמדה של הכנסת, זכית לא לחינם.

יעקב מרגי: אני יהודי מאמין.

יעקב מרגי: מגלגלים זכות על ידי זכאי.

יעקב מרגי: מעמדה של הכנסת, עיקרון הפרדת הרשויות, חשובים לך.

יעקב מרגי: מה שתלוי בי – פה לא יהיו פקקים.

יעקב מרגי: מה שתלוי בנו – לא יהיו פקקים.

יעקב מרגי: יש פה צוות – אני רוצה לומר בכלל על עובדי הכנסת בכלל ועל עובדי הוועדות בפרט, ועדת הכלכלה גם כן – יש פה הון אנושי משובח, מסור, אוהב את מקום העבודה.

יעקב מרגי: ובצדק, כי זו סביבת עבודה איכותית, מי שמבין במקומות עבודה.

יעקב מרגי: ויש פה צוות מקצועי, שרק לקרוא את החומרים שנעשו כאן – יש הרבה מקומות עבודה שיש להם הרבה מה ללמוד ולהתקנא במה שקורה פה.

יעקב מרגי: ושוב, חברי הכנסת, אני בא לעבוד יחד איתכם.

יעקב מרגי: הצלחתי זו הצלחתכם.

יעקב מרגי: אני אף פעם לא זקפתי את זה לעצמי.

יעקב מרגי: בכל מקום שהייתי ללא הצוותים לא הייתי מגיע למה שהגעתי.

יעקב מרגי: ואני מקווה שלא יבושו בי קווי.

יעקב מרגי: זאת תפילה שהכהן הגדול אומר בכניסה.

יעקב מרגי: אז אני מקווה שלא יבושו בי קווי ואעמוד בציפיות, ואני מאמין שנעמוד בהן.

יעקב מרגי: תודה רבה לכם.

איתן גינזבורג: תודה רבה.

איתן גינזבורג: תודה רבה לך.

יריב לוין: בהצלחה גדולה.

ירדנה מלר-הורוביץ: תודה רבה.

ירדנה מלר-הורוביץ: בהצלחה לך.

ירדנה מלר-הורוביץ: בהצלחה לכולם.

לאה ורון: תודה רבה.

לאה ורון: תודה רבה.

יעקב מרגי: מי שרוצה להתייחס, בשמחה.

יעקב מרגי: בבקשה, נתחיל מימין ככה.

יעקב מרגי: שרן, בבקשה.

שרן השכל: אני רוצה לאחל לך מזל טוב והמון הצלחה.

יעקב מרגי: תודה.

שרן השכל: אין לי ספק שהוועדה הזאת תרוויח המון מהניסיון ומהיכולת שלך.

שרן השכל: אני מצפה לעבודה המשותפת בהמשך הדרך.

יעקב מרגי: בשמחה.

שרן השכל: בהצלחה.

יעקב מרגי: בבקשה, חבר הכנסת אנטאנס.

אנטאנס שחאדה: גם אני מאחל לכבודך הצלחה בתפקיד.

אנטאנס שחאדה: אנחנו נתרום את חלקנו גם כן.

אנטאנס שחאדה: אני יודע שהוועדה הזאת מאוד חשובה גם במציאות הנוכחית וגם באופן כללי.

אנטאנס שחאדה: אנחנו נושיט יד ונתרום.

אנטאנס שחאדה: אני בטוח שגם את התפקיד הזה תעשה בהצלחה.

אנטאנס שחאדה: בהצלחה לכולנו.

יעקב מרגי: תודה, תודה.

יעקב מרגי: זה יהיה הדדי.

יעקב מרגי: בבקשה.

עמי צדיק: בהצלחה.

עמי צדיק: אנחנו, הממ"מ, עומדים לרשותך.

יעקב מרגי: תודה.

בת חן רוטנברג: אני מצטרפת לדברי מנהל המחלקה.

יעקב מרגי: רק תאמרו את שמכם.

יעקב מרגי: בבקשה, חבר הכנסת רול.

עידן רול: אדוני היושב-ראש, אני רוצה להגיד לך המון הצלחה בתפקיד הזה.

עידן רול: יצא לי לעבוד איתך רק קצת בוועדת החינוך בכנסת העשרים-ואחת, שהאריכה ימים כידוע, ושנים.

יעקב מרגי: הכול יחסי.

קרן ברק: גם קדנציות.

קרן ברק: גם הכנסת העשרים-ושתיים הייתה.

עידן רול: הכול יחסית, אבל באמת זו הייתה ועדה עם מורכבויות ובאמת עם משרד שהוא אחד המורכבים להתמודד איתו מבחינת - - - והכול התנהל למופת.

עידן רול: אני מאוד רציתי להיות בוועדה הזאת.

עידן רול: אני חושב שיש לנו אתגרים מאוד גדולים, במיוחד בתקופה הזאת, וזו ועדה שאני בטוח שתדע להכניס גם חדשנות ולפתח תחומים חדשים מתחומים של - - - תחומים שיכולים להיות מנועי צמיחה למשק ואנחנו חייבים כאלה עכשיו.

עידן רול: אז גם בהצלחה לך וגם בהצלחה לנו.

יבגני סובה: קודם כול, אני מצטרף לכל הברכות.

יבגני סובה: אני מאחל הצלחה גם לכולנו.

יבגני סובה: אני גם זכיתי להכיר אותך בוועדת החינוך, ואתה יודע מה עמדתי לגביך.

יבגני סובה: אני מאוד מעריך אותך באופן אישי.

יעקב מרגי: זה הדדי.

יבגני סובה: אני רוצה גם להצטרף למה שאמרת, שמצד אחד לא נהיה פה פקק לממשלה, ומצד שני אנחנו בוודאי שנלחם על השליטה, על הפיקוח של הכנסת, כי זה תפקידה של הוועדה.

יבגני סובה: אני גם חושב שאחרי שנים שהוועדה הזאת הייתה בידי האופוזיציה יהיה קצת בלבול נראה לי בקרב האוכלוסייה ובקרב מי שעוקב אחר עבודת הכנסת, אבל אני מאמין שאתה - - -

יעקב מרגי: אני אעזור להם לבלבול, כי לעיתים הם יראו בי אופוזיציונר, לעיתים הם יראו בי מהקואליציה.

יבגני סובה: בדיוק.

יבגני סובה: זה מה שרציתי לאחל, שבמקומות שאתה צריך אתה תהיה אופוזיציונר וכולנו נהיה באופוזיציה על הדברים שטובים לעם ישראל, ואני מאמין שכולנו ביחד באמת נעשה פה עבודה.

יבגני סובה: והניסיון שלך באמת רק ייתן תנופה לוועדה הזאת.

יבגני סובה: שיהיה לכולנו הצלחה.

יבגני סובה: תודה רבה.

יעקב מרגי: תודה.

קרן ברק: אני מכירה את יושב-ראש הוועדה הרבה מאוד שנים.

קרן ברק: כל מי שמכיר אותו יודע שהוא בן אדם עגול, עמוק מכל הכיוונים.

קרן ברק: זאת אומרת, הוא גם יודע לקחת את הנושא, את כל הנושאים ולבחון אותם לעומק ולא לוותר בפסיק.

קרן ברק: והכול בנועם והכול בדרך ארץ, ואף אחד לא מרגיש לא שהוא לא אמר או שלא שדעתו לא נשמעה.

קרן ברק: וגם אם דעתו לא התקבלה, עדיין הוא מרגיש שהוא עשה הכול כדי שדעתו תתקבל, ובסוף לא התקבלה.

קרן ברק: ואלה תכונות שיש למעט מאוד יושבי-ראש ועדות פה בבניין.

קרן ברק: תמיד באמת הדלת פתוחה והדברים נשמעים וגם בסוף-בסוף התוצאות הן התוצאות אחרי שהכול נאמר.

קרן ברק: אף פעם אי-אפשר לרצות את כולם, אבל אי-אפשר להרגיש שהכול לא עלה על השולחן.

קרן ברק: וזו תכונה מאוד חשובה ומאוד טובה, ואפשר רק ללמוד ממנה.

קרן ברק: גם אני אשמח ללמוד ממנה.

קרן ברק: אני מקווה שנעשה פה הרבה מאוד דברים.

קרן ברק: באמת שזו ועדה שחולשת על חצי ממשלה.

קרן ברק: אז זה הרבה עבודה וגם הרבה סבלנות, וגם הרבה לחתוך בבשר החי, וגם הרבה להקשיב.

קרן ברק: אז אני סומכת עליך.

קרן ברק: בחרו בבן אדם הכי טוב, בעיניי, בבניין הזה לעשות את זה, ואנחנו איתך.

יעקב מרגי: תודה.

בועז טופורובסקי: כל הבניין.

בועז טופורובסקי: אני מרגיש שאני חבר כנסת מהוותיקים.

בועז טופורובסקי: אני עבדתי איתך עוד בכנסת התשע-עשרה.

יעקב מרגי: כן.

בועז טופורובסקי: אני ממש מרגיש ותיק.

בועז טופורובסקי: יש לי כבר איזה שנתיים פז"ם במצטבר.

יעקב מרגי: אני הפסקתי לספור בגלל השנה האחרונה, כנסות.

בועז טופורובסקי: לעומתך.

בועז טופורובסקי: לעומתך, כולנו רק נולדנו.

קרן ברק: כן.

קרן ברק: זה נורא.

יעקב מרגי: אני כבר מבולבל.

יעקב מרגי: אני אומר לכם בכנות, אני לא אומר את זה – אני לפעמים צריך לספור כדי לדעת כמה שנים.

בועז טופורובסקי: כן.

בועז טופורובסקי: אנחנו רק נולדנו לעומתך.

בועז טופורובסקי: אבל אנחנו יחד איתך.

בועז טופורובסקי: אני חושב שהוועדה הזאת, כמה שהיא תמיד חשובה, עכשיו הולכת לקבל משנה חשיבות בגלל שתי סיבות מרכזיות.

בועז טופורובסקי: אחת – זה כל נושא הקורונה; המערכת הכלכלית המצב בעייתי מאוד, והוועדה הזאת תצטרך לעבוד יעיל, נכון ולעזור לאזרחים שמחכים כבר, ממש מחכים ומצפים שאנחנו ניתן להם פתרונות וניתן להם את זה כמה שיותר מהר, כי כל פעם שאנחנו מתעכבים כאן בשבוע, בשבועיים, בחודש, זה שבוע, שבועיים, חודש שלהם יורדות הלוואות ויורדים נכסים והם נמצאים בבעיה, והם מחפשים, ממש מתחננים, בין אם זה עצמאים ובין אם זה שכירים ובין אם זה אנשים שאין להם עבודה עכשיו, מתחננים שיבוא להם הפתרון.

בועז טופורובסקי: הסיבה השנייה היא שזו בפעם הראשונה מזה הרבה זמן שעומד מישהו מהקואליציה בראשות הוועדה.

בועז טופורובסקי: אני בטוח שזה אומר שהרבה מאוד מהנטל של ועדה - - -

קרן ברק: זו לא פעם ראשונה.

קרן ברק: זה קרה בעבר.

יעקב מרגי: קרה, אבל מעט מאוד.

יעקב מרגי: בתקופה שלי אני זוכר פעם אחת, פעם אחת.

בועז טופורובסקי: הרבה זמן.

בועז טופורובסקי: אמרתי הרבה זמן.

בועז טופורובסקי: אני חושב שזו פעם הראשונה מזה הרבה זמן.

בועז טופורובסקי: זה מה שאני אומר.

קרן ברק: לא.

קרן ברק: לא נכון.

יבגני סובה: בגלל ועדת חוץ וביטחון.

יבגני סובה: היה שם חילוף.

יעקב מרגי: כן, כן, קרן.

קרן ברק: היה אולי, אבל הם החליפו.

קרן ברק: היה גם אקוניס והיה גם כרמל שאמה.

יעקב מרגי: עוד מעט מנהלת הוועדה תהיה ברשות דיבור.

יעקב מרגי: היא תפשט לנו את הנושא.

קרן ברק: זו אולי לא אותה קדנציה, אבל היו כמה.

בועז טופורובסקי: בכל מקרה, אני חושב שהדבר הזה יביא לזה שהרבה יותר יתחלק הנטל.

בועז טופורובסקי: בעבר היה הרבה יותר נטל על ועדת הכספים בגלל הסיבה הזו, והרבה יותר נטל ויבוא לכאן.

בועז טופורובסקי: אנחנו מעודדים את זה ונעודד את זה.

בועז טופורובסקי: וכמו שאמרו כאן קודם, אנחנו נהיה, למרות שאני באופוזיציה, אנחנו נהיה הכי ענייניים שיש ונהיה לך לעזר בשביל לקדם את הדברים למען אזרחי מדינת ישראל.

בועז טופורובסקי: תודה.

יעקב מרגי: תודה.

בועז טופורובסקי: ובהצלחה.

יעקב מרגי: תודה.

יעקב מרגי: אתי, רוצה לומר משהו?

חוה אתי עטייה: אני מאחל לך ברכה והצלחה.

חוה אתי עטייה: אני סמוכה ובטוחה שתמלא את התפקיד כראוי.

חוה אתי עטייה: לפי מה ששמעתי –אני לא הכרתי אותך; זאת השנה הראשונה שלי בכנסת, הקדנציה הראשונה.

יעקב מרגי: יש לי כמה צדדים, שלא תופתעו.

חוה אתי עטייה: שמעתי רבות עליך, שוועדת החינוך פרחה ושגשגה בראשותך, ושמך הולך לפניך.

חוה אתי עטייה: אין לומר שבחו של אדם בפניו, אבל קצת מותר.

חוה אתי עטייה: ואני מאחלת לנו שיהיה לנו קדנציה פורייה ויהיה שיתוף פעולה מלא.

חוה אתי עטייה: בהצלחה רבה לכולנו ולך.

יעקב מרגי: תודה.

יעקב מרגי: מנהלת הוועדה שלנו, רוצה לומר כמה מילים לחברים.

לאה ורון: אני אומר זאת כך: אני משוכנעת בהצלחתך.

יעקב מרגי: תודה.

לאה ורון: ואני רוצה במעמד הזה להבטיח שצוות הוועדה ואני נעשה כל מה שרק אפשר כדי להבטיח את ההצלחה הזאת לך ולחברי הוועדה.

לאה ורון: אני משוכנעת שבכוחות משותפים אנחנו נוכל לתרום למשק, לצרכנים ולציבור הרחב.

יעקב מרגי: תודה.

יעקב מרגי: מי שילווה אותנו פה הרבה, היועץ המשפטי.

לאה ורון: עורך דין איתי עצמון.

איתי עצמון: אני מאחל לך ולנו הצלחה גדולה.

איתי עצמון: אני רוצה להגיד לך שאני והצוות הנהדר של לאה שיושב כאן, צוות הייעוץ המשפטי של ועדת הכלכלה, שבקיא ומיומן ומכיר את התחומים לעומק – אנחנו נעמוד לרשותך ונעשה את כל שביכולתנו כדי שאתה והוועדה תצליחו.

יעקב מרגי: תודה, תודה.

יעקב מרגי: מספר מילים וככה.

יעקב מרגי: השבוע, כפי שאתם תראו בלו"ז, יהיו שני דיונים, דיון אחד ליום.

יעקב מרגי: אבל משבוע הבא אנחנו נכנס קצת לנושאים יותר, לפי הקצב, לפי הצורך.

יעקב מרגי: אין לנו להט מיותר, אבל מצד שני אין לנו גם את הפריווילגיה לשקוט על השמרים.

יעקב מרגי: אנחנו לומדים.

יעקב מרגי: אני לומד.

יעקב מרגי: אני יודע ללמוד, לעיתים מהר, לעיתים לאט.

יעקב מרגי: אבל לומד ועושה.

יעקב מרגי: לא באנו, איך אומרים, להתפרע.

יעקב מרגי: באנו באמת לנהל.

יעקב מרגי: התחומים הם רבים.

יעקב מרגי: אני גם אראה את החברים, למי יש זמן להשקיע.

יעקב מרגי: ונראה את מגוון הנושאים ונקבל החלטות בהמשך איך אנחנו ננהל את זה, כי המגוון הוא רחב.

יעקב מרגי: אני לא לבד – הינה, אני אומר לכם – לא ארצה, קודם כול, לא ארצה לעשות הכול לבד, ויכול להיות שאני גם לא יכול לעשות הכול לבד.

יעקב מרגי: אנחנו נשתף ונחלק את העבודה, שתהיה פה חוויה צרופה.

יעקב מרגי: לאט-לאט, עם הזמן גם תראו את סגנון הניהול שלי בוועדה.

יעקב מרגי: לחברי הכנסת שלא מכירים אותי, אין רישום לדיבור.

יעקב מרגי: כל חבר כנסת שנכנס לדיון מייד נרשם לזכות דיבור, אוטומטית או על ידי או על ידי מנהלת הוועדה, מי שתחליט.

יעקב מרגי: לפי זה.

יעקב מרגי: וכל אורח שיבוא, שיכבד אותנו כאן וירצה לומר את דברו – יאמר את דברו בצורה מכובדת.

יעקב מרגי: כנ"ל גם חברי הכנסת.

יעקב מרגי: זה הדיון.

יעקב מרגי: הדיון יהיה חווייתי.

יעקב מרגי: אני רוצה שמי שמשקיע – ולפעמים אנחנו חברי הכנסת לא מבינים את זה – בן אדם עוזב את ביתו בשעה 06:00, 07:00, 08:00 כדי לבוא לכאן לדיון, נוסע, משקיע ובא לפה וחווה חוויה לא נעימה.

קריאה: נכון.

יעקב מרגי: ואנחנו לא נהיה אלה.

יעקב מרגי: אנחנו ניתן לו את – אם הוא כבר השקיע ורוצה לבוא להשמיע ולהשתתף בדיון, אנחנו ניתן לו את הבמה שלו, שהוא יצא מפה כשגריר של הבניין הזה, של הבית הזה.

יעקב מרגי: ואני מגלה לכם סוד: אני אוהב את העבודה בכנסת.

יעקב מרגי: תודה רבה.

קרן ברק: תודה לך.

יעקב מרגי: נאחל לכולנו הצלחה.

יעקב מרגי: תודה.

יעקב מרגי: הישיבה נעולה.